|  |  |
| --- | --- |
| **1. NAPIREND** | **Ügyiratszám:** MON/ 320-1 /2021. |

**ELŐTERJESZTÉS**

a Képviselő-testület **2021. szeptember 20-i** nyilvános ülésére

|  |  |
| --- | --- |
| **Tárgy:** | **A településfejlesztéssel, a településrendezéssel és a településképpel összefüggő partnerségi egyeztetés szabályairól szóló rendelet megalkotása** |
| **Előterjesztő:** | Simon György polgármester |
| **Előkészítette:** | dr. Kiss Balázs Tamás aljegyző |

**TISZTELT KÉPVISELŐ-TESTÜLET!**

Monoszló Község Önkormányzata a 26/2021. (IV.28.) M. önkormányzati határozattal a településrendezési eszközök módosítását határozta el.

Az épített környezet alakításáról és védelméről szóló 1997. évi LXXVIII. törvény határozza meg az Önkormányzat településfejlesztéssel és településrendezéssel összefüggő általános feladatait. A törvényben foglaltak alapján a közérdekű intézkedéseket és döntéseket megelőzően, illetőleg azok végrehajtása során biztosítani kell a nyilvánosságot és a közösségi ellenőrzés lehetőségét, valamint gondoskodni kell az érdekelt természetes személyek, jogi személyek és jogi személyiség nélküli szervezetek megfelelő tájékoztatásáról, és lehetőséget kell adni részükre véleménynyilvánításra és javaslattételre.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. r.) 28. § (1) és (2) bekezdése szerint a lakossággal, érdekképviseleti, civil és gazdálkodó szervezetekkel, vallási közösségekkel történő véleményeztetés a helyi adottságoknak megfelelően, a feladat jellegének figyelembevételével a partnerségi egyeztetés szabályai szerint történik. A Korm.r. a tájékoztatás módját és idejét a lefolytatandó eljárások függvényében határozza meg, és a településfejlesztésen, valamint településrendezésen túlmenően a településképpel kapcsolatos eljárásokra is kiterjesztette. A Korm. r. 29. §-a szerint:

***29. §*** *Az önkormányzat - a teljes körű nyilvánosság biztosításával, a 29/A. § és az e fejezetben meghatározott határidők figyelembevételével - az egyeztetési eljárást megelőzően dönt a partnerségi egyeztetés szabályairól, amelynek során meghatározza:*

*a) a partnerek tájékoztatásának módját és eszközeit,*

*b) a partnerek által adott javaslatok, vélemények megadásának módját és határidejét, továbbá nyilvántartásának módját,*

*c) az el nem fogadott partnerségi javaslatok, vélemények indokolásának módját, a dokumentálásuk, nyilvántartásuk rendjét,*

*d) az elfogadott koncepció, stratégia, településrendezési eszközök, kézikönyv és településképi rendelet nyilvánosságát biztosító intézkedéseket.*

Kérem a Képviselő-testületet, hogy az előterjesztést megvitatni és a határozati javaslatot elfogadni szíveskedjen.

**HATÁROZATI JAVASLAT**

Monoszló Község Önkormányzata Képviselő-testülete a településfejlesztéssel, a településrendezéssel és a településképpel összefüggő partnerségi egyeztetés szabályairól szóló rendelet-tervezetet elfogadja, és azt \_\_\_\_\_\_/2021. (\_\_\_) számon önkormányzati rendeletei közé iktatja.

Monoszló, 2021. szeptember 10.

|  |  |
| --- | --- |
|  | **Simon György**  polgármester |

**MONOSZLÓ KÖZSÉG ÖNKORMÁNYZAT KÉPVISELŐ-TESTÜLETÉNEK 10/2021 (IX. ...) ÖNKORMÁNYZATI RENDELETE**

**a településfejlesztéssel, a településrendezéssel és a településképpel összefüggő partnerségi egyeztetés szabályairól**

*(tervezet)*

Monoszló Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában, és a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Kormányrendelet 29. § és 29/A. § (1) bekezdésében meghatározott feladatkörében eljárva a következőket rendeli el:

**1. A partnerségi egyeztetésben részt vevő partnerek köre**

**1. §**

Monoszló község településfejlesztési koncepciójának (a továbbiakban: TFK), integrált településfejlesztési stratégiájának (a továbbiakban: ITS), településrendezési eszközeinek (a továbbiakban: TRE), településképi arculati kézikönyvének (a továbbiakban: TAK) és településképi rendeletének (a továbbiakban: TER) készítése, módosítása, felülvizsgálata során a partnerségi egyeztetésben részt vevő partnerek:

*a)* Monoszló község lakossága és a Monoszlón ingatlantulajdonnal rendelkező magánszemélyek;

*b)* a monoszlói székhellyel, telephellyel rendelkező gazdálkodó szervezetek;

*c)* a monoszlói székhellyel bejegyzett és működő civil szervezetek.

**2. A partnerségi egyeztetésben részt vevők tájékoztatásának módja és eszközei**

**2. §**

(1) A polgármester a TFK és ITS készítése, a TRE teljes eljárásban történő készítése, módosítása, valamint a TAK és TER készítése vagy módosítása esetén előzetes és munkaközi tájékoztató keretében ismerteti a dokumentumokat, terveket a partnerekkel:

*a)* a Zánkai Közös Önkormányzati Hivatal hirdetőtábláján,

*b)* a településen található hirdetőtáblán,

*c)* az önkormányzat honlapján közzétett hirdetmény útján,

lakossági fórum keretén belül szóban.

(2) A polgármester a TRE tárgyalásos eljárásban történő készítése, módosítása és egyszerűsített eljárásban történő módosítása esetén munkaközi tájékoztató keretében ismerteti a dokumentumokat, terveket a partnerekkel:

*a)* a Zánkai Közös Önkormányzati Hivatal hirdetőtábláján,

*b)* a településen található hirdetőtáblán,

*c)* az önkormányzat honlapján közzétett hirdetmény útján,

*d)* lakossági fórum keretén belül szóban.

(3) A polgármester a TFK és ITS módosítása esetén, valamint a TRE állami főépítészi eljárásban történő módosítása és a Kormány által rendeletben kihirdetett veszélyhelyzet miatt szükséges tárgyalásos eljárásban történő módosítása esetén az elkészült tervezetet munkaközi tájékoztató keretében az önkormányzati honlapján közzétett hirdetmény útján ismerteti a partnerekkel.

(4) Előzetes tájékoztató esetén a hirdetménynek tartalmaznia kell:

*a)* a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Kormányrendeletben foglaltakat,

*b)* a partnerek észrevételeinek benyújtására nyitva álló határidőt és

*c)* a postacímet, elektronikus levélcímet, ahova az észrevételeiket megküldhetik.

(5) Munkaközi tájékoztató esetén a hirdetménynek tartalmaznia kell:

*a)* az elkészült dokumentumot, vagy amennyiben a dokumentum terjedelme nem teszi lehetővé a teljes terjedelmű közzétételt, úgy annak elérhetőségét,

*b)* a partnerek észrevételeinek benyújtására nyitva álló határidőt és

*c)* a postacímet, elektronikus levélcímet, ahova az észrevételeiket megküldhetik.

(6) Az elkészült dokumentumok lakossági fórumon történő ismertetése esetén a polgármester az elkészült dokumentumot legalább 8 nappal a lakossági fórum előtt elérhetővé teszi az önkormányzat honlapján és nyomtatott formátumban a Zánkai Közös Önkormányzati Hivatalnál.

**3. A partnerek által adott javaslatok, vélemények megadásának módja és határideje, nyilvántartásának módja**

**3. §**

(1) A közzétett felhívás, előzetes tájékoztatás és véleményezésre bocsátott dokumentumok alapján a partnerek a felhívásban meghatározott határidőig - amely legalább 8 nap - javaslatokat tehetnek, véleményt nyilváníthatnak:

*a)* Monoszló Község Önkormányzatának címére (8273 Monoszló, Fő utca 40.) történő megküldéssel,

*b)* a Zánkai Közös Önkormányzati Hivatal címére (8251 Zánka, Iskola utca 11.) történő megküldéssel,

*c)* elektronikus levélben történő megküldéssel a felhívásban meghatározott e-mail címre,

*d)* a lakossági fórumon szóban, vagy

*e)* helyi lakosként szóban, jegyzőkönyv felvétele mellett.

(2) A beérkezett javaslatokat, véleményeket a helyben szokásos módon a beérkezés sorrendjében iktatni kell (az elérhetőséggel együtt). A beérkezett észrevételeket tovább kell küldeni a fejlesztési dokumentum, illetve településrendezési eszköz készítésével megbízott tervezőnek, aki azokat táblázatban összegzi.

**4. §**

(1) Azt a partnert, aki a közétett határidőn belül véleményt nem nyilvánított, javaslatot nem tett, a határidő leteltét követően hozzájáruló partnernek kell tekinteni, az egyeztetési további szakaszaiban és elfogadási szakaszban egyaránt.

(2) Amennyiben a partner a megállapított határidőn belül véleményt ad, észrevételt tesz vagy nyilatkozik arról, hogy az eljárásban részt kíván venni, úgy az eljárás későbbi szakaszaiban is meg kell keresni.

(3) A beérkezett vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni.

(4) A lakossági fórumról feljegyzést kell készíteni, amelyben rögzíteni kell a szóban elhangzott javaslatokat, észrevételeket, véleményeket.

**5. §**

(1) A partnerek javaslatait és véleményét a megjelölt határidő elteltét követően meg kell küldeni a készítéssel megbízott tervezőnek.

(2) A tervező a partnerek véleményével, javaslataival kapcsolatosan indokolással ellátott szakmai javaslatot készít, amelyet megküld az önkormányzat részére.

(3) A tervezés során a határidőn belül beérkezett véleményeket, javaslatokat a képviselő-testület - a megbízott tervező véleményének figyelembe vételével - értékeli, és amennyiben az lehetséges, a tervbe beépíti.

**4. Az el nem fogadott javaslatok, vélemények indokolásának módja, a dokumentálásuk, nyilvántartásuk rendje**

**6. §**

(1) A partnerek véleményének kifogást emelő megállapításait jogszabályi hivatkozással, részletes szakmai indokolással, vagy közösségi érdekkel kell igazolni.

(2) Az önkormányzat a közösségi érdekekre figyelemmel – a jogszabályban meghatározott egyeztetésen túl – további egyeztetést kezdeményezhet a partnerekkel a vélemények tisztázására, amelyről jegyzőkönyvet kell készíteni.

(3) A véleményezést követően a partnerek el nem fogadott javaslatait, véleményeit a képviselő-testület tárgyalja, amelyek elfogadásáról vagy el nem fogadásáról a képviselő-testület dönt, a véleményezési szakasz csak ezt követően zárható le.

(4) A véleményezési szakasz lezárulásával az el nem fogadott javaslatok, vélemények indokolását a véleményezőknek meg kell küldeni.

(5) A további véleményezők a jóváhagyást követően a közzététel során értesülnek a tervről, az erről szóló összefoglalót táblázat formájában dokumentálni és tárolni kell, hogy abba az érdeklődők betekinthessenek.

**5. Az elfogadott dokumentumok nyilvánosságát biztosító intézkedések**

**7. §**

(1) Az elfogadott TKF, ITS, TRE, TAK és TER nyilvánosságát, lakossági közzétételét az önkormányzat az elfogadást követő 15. napon belül biztosítja

*a)* a Zánkai Közös Önkormányzati Hivatal hirdetőtábláján,

*b)* a településen található hirdetőtáblán,

*c)* az önkormányzat honlapján közzétett hirdetmény útján.

(2) Az elfogadott TFK, ITS és ezek módosításáról szóló, a Korm. r. 30. § (13) bekezdésben foglaltak szerinti tájékoztatásról a polgármester a főépítész útján gondoskodik.

**6. Záró rendelkezések**

**8. §**

Jelen rendelet a kihirdetést követő első napon lép hatályba, rendelkezéseit a hatálybalépését követően indult eljárásokban kell alkalmazni.

Monoszló. 2021. szeptember „ ”

|  |  |
| --- | --- |
| **Simon György**  polgármester | **dr. Varga Viktória**  jegyző |

Kihirdetve: Monoszló. 2021. szeptember „ ”

|  |  |
| --- | --- |
|  | **dr. Varga Viktória**  jegyző |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A településfejlesztéssel, a településrendezéssel és a településképpel összefüggő partnerségi egyeztetés szabályairól szóló rendelet tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezetnek társadalmi hatása nincs. A Tervezet jelentősebb gazdasági és költségvetési hatásokat nem keletkeztet.

**ab) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet kis mértékű adminisztratív terheket keletkeztet a vélemények nyilvántartása, kezelése, összesítése miatt.

**b) A jogszabály megalkotásának szükségessége, a jogalkotás elmaradásának várható következményei**

A jogalkotás a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm.rendelet előírásai miatt vált szükségessé, amely előírja, hogy a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv és a településképi rendelet készítését, módosítását a dokumentumok készítése során a polgármester partnerségi egyeztetés útján egyezteti a településen érintett partnerekkel. A jogalkotás elmaradásának várható következménye a településfejlesztési, - rendezési és településképi dokumentumok vitatottsága lehet.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel.